กระทรวงแรงงาน เชิญชวนช่างไฟทั่วประเทศเข้าทดสอบมาตรฐานเพื่อรับไลเซนส์ ร่วมกันสร้างความปลอดภัยต่อชีวิตและทรัพย์สินของประชาชน
กระทรวงแรงงาน เชิญชวนช่างไฟทั่วประเทศเข้าทดสอบมาตรฐานเพื่อรับไลเซนส์ ร่วมกันสร้างความปลอดภัยตาอชีวิตและทรัพย์สินของประชาชน ขณะที่ ยอดปัจจุบันช่างไฟทั่วประเทศมีไลเซนส์แล้วกว่า 1 แสนคนนายสุทธิ  สุโกศล  อธิบดีกรมพัฒนาฝีมือแรงงาน กระทรวงแรงงาน เปิดเผยว่า พระราชบัญญัติส่งเสริมการพัฒนาฝีมือแรงงาน พ.ศ. 2545 และที่แก้ไขเพิ่มเติม (ฉบับที่ 2) พ.ศ. 2557 มุ่งเน้นเพื่อยกระดับคุณภาพช่างไฟฟ้า และส่งเสริมให้ผู้ประกอบอาชีพมีความรู้ความสามารถอย่างถูกต้องตามหลัก เพื่อสามารถปฏิบัติงานได้อย่างปลอดภัยทั้งชีวิตและทรัพย์สิน ซึ่งเป็นอีกหนึ่งความพยายามของภาครัฐที่จะช่วยยกระดับมาตรฐานการทำงานของประชาชน และมุ่งลดความสูญเสียด้วยการเข้าควบคุมสาขาอาชีพที่อาจเป็นอันตรายต่อสาธารณะ โดยกำหนดให้ผู้ประกอบอาชีพหรือแรงงานสาขานั้นๆ ต้องเป็นผู้ผ่านการทดสอบมาตรฐานฝีมือแรงงานแห่งชาติระดับ 1 และมีใบรับรองความรู้ความสามารถในการประกอบอาชีพเสียก่อน ดังนั้น สาขาช่างไฟฟ้าภายในอาคาร ผู้ที่จะทำงานด้านนี้ต้องมีหนังสือรับรองความรู้ความสามารถ หรือ ไลเซนส์ (License) จึงจะสามารถปฏิบัติงานช่างไฟฟ้าภายในอาคารได้ อย่างไรก็ตาม ผู้ที่มีทักษะในด้านนี้อยู่แล้ว การทดสอบและขอรับหนังสือรับรองความรู้ความสามารถ สามารถดำเนินการได้อย่างสะดวก โดยผู้ที่จะเข้ารับการทดสอบต้องมีอายุไม่ต่ำกว่า 18 ปีบริบูรณ์ มีประสบการ์การทำงานหรือประกอบอาชีพเกี่ยวกับสาขาที่จะทดสอบ หรือผ่านการฝึกฝีมือแรงงานหรือฝึกอาชีพ ขณะที่ ปัจจุบันมีช่างไฟฟ้าที่มีหนังสือรับรองความรู้ความสามารถแล้วจำนวน116,308 คน เฉพาะในปี 2562 ดำเนินการแล้วจำนวน 10,125 คน (ณ วันที่ 15 พฤษภาคม 2562) ทั้งนี้ ผู้สนใจขอรับการประเมินได้ที่สถาบัน และสำนักงานพัฒนาฝีมือแรงงานทุกแห่งทั่วประเทศ หรือค้นหารายละเอียดที่เกี่ยวข้องผ่าน Application : DSD Smart Skill &amp; Services บนโทรศัพท์มือถือ ซึ่งให้บริการค้นหาศูนย์ประเมินที่ใกล้บ้าน ทำเนียบผู้ผ่านการทดสอบมาตรฐานฯ และผู้ได้รับการรับรองไลเซนส์